আসছে নতুন অতিথি! বিয়ের দেড় বছরের মধ্যে সুখবর দিলেন পরম-পিয়া

ওয়েব ডেস্ক: ভালোবাসার সপ্তাহ শেষ হতে না হতেই এল খুশির খবর! অভিনেতা-পরিচালক পরমব্রত চট্টোপাধ্যায় (Parambrata Chatterjee) ও সমাজকর্মী-গায়িকা পিয়া চক্রবর্তী (Piya Chakraborty) শীঘ্রই মা-বাবা হতে চলেছেন। শনিবার সামাজিক মাধ্যমে নিজেদের আনন্দ ভাগ করে নেন তারকা দম্পতি। সম্প্রতি সংবাদমাধ্যমে এক সাক্ষাৎকারে পিয়া জানান, তিনি এখন পাঁচ মাসের অন্তঃসত্ত্বা (Pregnant)। চিকিৎসকদের মতে, সব কিছু ঠিকঠাক চললে জুন মাসে পৃথিবীর আলো দেখবে তাঁদের সন্তান।

গত কয়েক সপ্তাহ ধরে বিনোদন জগতে ফিসফাস চলছিল—পিয়া কি মা হতে চলেছেন? এটা নিয়ে ভক্তদের মধ্যে কৌতূহল ছিল তুঙ্গে। অবশেষে জল্পনার অবসান ঘটিয়ে পিয়া নিজেই জানালেন এই সুখবর। বিষয়টি প্রসঙ্গে তিনি বলেন, “আমার কানেও এসেছে নানা গুঞ্জন। তবে শুক্রবার যখন চিকিৎসকের কাছে গেলাম, তখন বুঝলাম, এবার সবাইকে জানানোর সময় এসেছে। তাই শনিবার আমরা আমাদের আনন্দের খবর ভাগ করে নিলাম।”

আরও পড়ুন: শুরু হল বার্লিন আন্তর্জাতিক চলচ্চিত্র উৎসব

যদিও পরমব্রত এখনো এই বিষয়টি নিয়ে প্রকাশ্যে কিছু বলেননি। তবে পিয়া নিশ্চিত করেছেন যে স্বামী হিসেবে তিনি তাঁর পাশে আছেন প্রতিটি মুহূর্তে। সম্প্রতি মুক্তি পেয়েছে পরমব্রত পরিচালিত ও অভিনীত ছবি ‘এই রাত তোমার আমার’। একদিকে ছবির প্রচার, অন্যদিকে ব্যক্তিগত জীবনের গুরুত্বপূর্ণ অধ্যায়—সব মিলিয়ে বেশ ব্যস্ত সময় কাটছে তাঁর।

তবে পিয়া জানিয়েছেন, “পরম বরাবরই সংসারী। হয়তো ওকে দেখে সেটা বোঝা যেত না, কিন্তু আমি ওকে সব সময়ই এই রূপে পেয়েছি। এখন তো সে আরও বেশি যত্নবান।” পিয়া এখনো নিজের কাজ চালিয়ে যাচ্ছেন, তবে ধীরে ধীরে নিজেকে মাতৃত্বের জন্য প্রস্তুতও করছেন। চিকিৎসকদের নিয়মিত পরামর্শ নিচ্ছেন, পাশাপাশি পরিবারের ভালোবাসা ও যত্নও পাচ্ছেন। হবু মায়ের দেখভালে স্বামীর পাশাপাশি রয়েছেন পিয়ার মা-ও।